Optimizam je presušio i kod potpredsjednika Vlade Branka Grčića. Prvi put u dvije godine Grčić je kazao kako bi se moglo dogoditi da oporavka ne bude ni u ovoj godini.

– Puno je ozbiljnih zapreka da se oporavak ostvari u 2014. godini – kazao je Grčić i objasnio da nas čekaju prilično radikalna fiskalna konsolidacija te smanjenje javne potrošnje za gotovo osam milijardi kuna, odnosno 2,3 posto BDP-a.

Grčić je potvrdio da je povećanje stope zdravstvenog doprinosa sa 13 na 15 posto jedna od opcija za smanjenje deficita.

– To bi bila stalna mjera za zatvaranje rupe u zdravstvenom proračunu koja se objektivno otvorila – kazao je Grčić i istaknuo da će Vlada još pregovarati s Europskom komisijom o prenošenju sredstava iz drugog stupa u proračun, no taj se novac ne može koristiti za smanjenje strukturnog deficita pa se tražila rezervna mjera s kojom bi se moglo odmah krenuti.

Procjenjuje se da će povećanje stope doprinosa na 15 posto godišnje u proračun donijeti oko 2,5 milijardi kuna.

– Računamo na oporavak izvoza i Europe, ali jedino bi investicije privatnog sektora mogle kompenzirati smanjenje javnih prihoda do kojega će doći kroz rebalans. Oporavak privatnog sektora uvjet je rasta – kazao je Grčić.

>>BDP u 2013. godini realno manji za 1 posto